ROZHODNUTIE KOMISIE
z 25. júna 2004,
ktorým sa mení a dopĺňa príloha II rozhodnutia Rady 79/542/EHS pokiaľ ide o zoznam tretích krajín, z ktorých členské štáty povoľujú dovoz čerstvého mäsa
(oznámené pod číslom dokumentu K(2004) 1954)
(Text s významom pre EHP)
(2004/542/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch týkajúcich sa inšpekcií z hľadiska zdravia a z veterinárneho hľadiska pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín (1), najmä na jej článok 14 odsek 3 body c) a d) a na jej článok 15,
so zreteľom na smernicu Rady 2002/99/ES zo 16. decembra 2002 ustanovujúcu pravidlá týkajúce sa zdravia zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (2), najmä na jej článok 8 odseky 1 a 4,
keďže:
(1)
Rozhodnutie Rady 79/542/EHS z 21. decembra 1979, ktoré zostavuje zoznam tretích krajín alebo častí tretích krajín, a ktoré ustanovuje podmienky týkajúce sa zdravia zvierat, verejného zdravia a veterinárnych osvedčení pre dovoz určitých živých zvierat a ich čerstvého mäsa do spoločenstva (3), bolo nedávno zmenené a doplnené rozhodnutím Komisie 2004/212/ES (4). Vzhľadom na tieto zmeny a doplnenia vstúpia 1. mája 2004 do platnosti nové vzory zdravotných osvedčení.
(2)
Rozhodnutie Komisie 93/402/EHS z 10. júna 1993 o podmienkach týkajúcich sa zdravia zvierat a veterinárneho osvedčenia pri dovoze čerstvého mäsa z krajín Južnej Ameriky (5), sa naďalej uplatňuje na Argentínu, Brazíliu, Čile, Kolumbiu, Paraguaj a Uruguaj a bolo nedávno zmenené a doplnené rozhodnutím Komisie 2003/758/ES (6), a Uruguaj a bolo nedávno zmenené a doplnené rozhodnutím Komisie 2003/758/ES, ktoré zmenilo regionalizáciu Argentíny. Toto rozhodnutie bude zrušené 1. mája 2004 rozhodnutím 2004/212/ES.
(3)
Rozhodnutie Komisie 1999/283/EHS z 12. apríla 1999 o podmienkach týkajúcich sa zdravia zvierat a veterinárneho osvedčenia pri dovoze čerstvého mäsa z niektorých afrických krajín (7) bolo nedávno zmenené a doplnené rozhodnutím Komisie 2003/571/ES (8), ktoré zmenilo regionalizáciu Svazijska. Toto rozhodnutie bude zrušené 1. mája 2004 rozhodnutím 2004/212/ES.
(4)
Rozhodnutie Komisie 2000/585/ES zo 7. septembra 2000, ktoré zostavuje zoznam tretích krajín, z ktorých členské štáty povoľujú dovoz králičieho mäsa a určitého mäsa voľne žijúcej zveri a mäsa chovanej zveri, a ktoré ustanovuje podmienky týkajúce sa zdravia zvierat, verejného zdravia a veterinárnych osvedčení pre takýto dovoz (9), bolo nedávno zmenené a doplnené rozhodnutím Komisie 2004/245/ES (10), ktoré povolilo Islandu vývoz mäsa chovaných párnokopytníkov a mäsa voľne žijúcich párnokopytníkov okrem ošípaných.
(5)
Rozhodnutie Rady 79/542/EHS musí byť preto aktualizované, aby sa zohľadnila regionalizácia a požiadavky osvedčovania týkajúce sa Argentíny ustanovené v rozhodnutí 2003/758/ES, týkajúce sa Svazijska ustanovené v rozhodnutí 2003/571/ES a týkajúce sa Islandu ustanovené v rozhodnutí 2004/245/ES.
(6)
Je potrebné aktualizovať kódy ISO týkajúce sa niektorých tretích krajín uvedených v časti 1 prílohy II rozhodnutia 79/542/EHS.
(7)
Je potrebné vysvetliť, že používanie vzorových osvedčení ustanovených v rozhodnutí 79/542/EHS sa vyžaduje bez toho, aby boli dotknuté špecifické požiadavky osvedčovania založené na dohodách spoločenstva s tretími krajinami.
(8)
Časť 1 prílohy II rozhodnutia 79/542/EHS by mala byť zmenená a doplnená.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/ES sa nahrádza textom v prílohe k tomuto rozhodnutiu.
Článok 2
Toto rozhodnutie sa bude uplatňovať od 1. mája 2004.
Článok 3
Toto rozhodnutie je adresované členským štátom.
V Bruseli 25. júna 2004